作者:劉辰翁
標題:金縷曲・賀新郎
內容:少日都門路。聽長亭、青山落日，不如歸去。十八年間來往斷，白首人間今古。又驚絕、五更一句。道是流離蜀天子，甚當初、一似吳兒語。臣再拜，淚如雨。畫堂客館真無數。記畫橋、黃竹歌聲，桃花前度。風雨斷魂蘇季子，春夢家山何處。誰不願、封侯萬戶。寂暮江南輪四角，問長安、道上無人住。啼盡血，向誰訴。